कुछ समय पहले तक भारतीय संसद की कैंटीन कुछ ज्यादा ही रियायती दरों पर भोजन उपलब्ध कराने के लिए चर्चा का विषय बनती थी। हालांकि दो साल पहले इस कैंटीन में खाने-पीने की चीजों की कीमतों में बढ़ोतरी करके इन्हें ‘तर्कसंगत’ बनाने का प्रयास किया गया। इसके बावजूद बाजार में आम लोगों को महंगाई के जिस स्तर का सामना करना पड़ रहा है, उसके मद्देनजर कई बार तुलनात्मक रूप से संसद की कैंटीन में खाने-पीने की चीजों की कम कीमतों पर सवाल उठते रहे। संसद की वही कैंटीन एक बार फिर चर्चा में है, लेकिन इस बार सकारात्मक वजहों से। दरअसल, शीतकालीन सत्र के पहले दिन से ही इस कैंटीन में अब सभी राज्यों के विशेष भोजन मिलने शुरू हो गए हैं। इसकी शुरुआत गुजराती खाने से हुई है, जिसमें ढोकला, दूधिया, फाफड़ा, थेपला और खमण जैसे लोकप्रिय गुजराती व्यंजन मिल रहे हैं। अच्छी बात यह है कि वहां सभी राज्यों से संबंधित जन-प्रतिनिधियों से लेकर संसद की खबरें दर्ज करने वाले पत्रकार और बाकी कर्मचारियों तक के बीच ये भोजन खासे लोकप्रिय हो रहे हैं।